ഒന്നാം പിറന്നാള് ദിനത്തില് പിഞ്ചുകുഞ്ഞിന് ദാരുണാന്ത്യം 12ാം നിലയില് നിന്ന് ഗോവണിക്കിടയിലൂടെ താഴേക്ക് വീണു കളിക്കുന്നതിനിടെ ഫ്ലാറ്റില് നിന്ന് താഴേക്ക് വീണ് ഒരു വയസുകാരന് ദാരുണാന്ത്യം. ഗ്രേറ്റര് നോയ്ഡയിലെ കാസ ഗ്രീന്സ് 1 ഹൗസിങ് സൊസൈറ്റിയിലാണ് ദാരുണസംഭവം നടന്നത്. സത്യേന്ദ കസാനയുടെ മകന് റിവാന്1 ആണ് മരിച്ചത്. തിങ്കളാഴ്ചയായിരുന്നു സംഭവം. ഫ്ലാറ്റിന്റെ 12ാം നിലയില് നിന്ന് ഗോവണിക്കിടയിലൂടെ താഴേക്ക് വീണാണ് കുഞ്ഞ് മരിച്ചത്. മകന് റിവാന്റെ ഒന്നാം പിറന്നാള് ആഘോഷമാക്കാനുള്ള തിരക്കിലായിരുന്നു സത്യേന്ദ കസാനയും കുടുംബവും. ചടങ്ങിനായി ക്ഷണിച്ച ബന്ധുക്കളടക്കം വീട്ടിലെത്തിയിരുന്നു. ഇതിനിടെ ബന്ധുക്കള് അറിയാതെ കുഞ്ഞ് ഫ്ലാറ്റിന്റെ പുറത്തെത്തുകയായിരുന്നു. ബന്ധുക്കളുടെ തിരക്കിനിടയില് കുഞ്ഞ് പുറത്തിറങ്ങിയത് ആരും കണ്ടുമില്ല. ഫ്ലാറ്റിന് പുറത്തെ പൊതുസ്ഥലത്ത് വെച്ച് കളിക്കുന്നതിനിടെയാണ് കോണിയുടെ കൈവരിക്കിടയിലൂടെ കുഞ്ഞ് താഴേക്ക് പതിച്ചത്. ഉടന്തന്നെ ആശുപത്രിയില് എത്തിച്ചെങ്കിലും മരിച്ചിരുന്നു. സംഭവമറിഞ്ഞ് പൊലീസ് സ്ഥലത്തെത്തി. കുഞ്ഞിന്റെ മൃതദേഹം പോസ്റ്റ് മോര്ടെത്തിനയച്ചു.